Star Awards ရုပ်ရှင်နှင့် ရုပ်သံထူးချွန်ဆု သည် မြန်မာနိုင်ငံသတင်းစာဆရာအသင်း (Myanmar Journalists Association) က ရွေးချယ်ချီးမြှင့်၍ ရုပ်ရှင်နှင့် ရုပ်သံဇာတ်လမ်းတွဲများကို ပေးအပ်သည့် ဆုဖြစ်သည်။ ရုပ်ရှင်ဇာတ်ကားများအတွက် ရုပ်ရှင်ထူးချွန်ဆု (၁၅) ဆုနှင့် ရုပ်သံဇာတ်လမ်းတွဲများအတွက် ထူးချွန်ဆု (၅) ဆု တို့ကို ချီးမြှင့်ပေးအပ်သည်။ သမိုင်းကြောင်း ၂၀၁၉ ခုနှစ်မှ စတင်ပြီး ၂၀၁၈ခုနှစ်အတွက် Star Awards ရုပ်ရှင်နှင့် ရုပ်သံထူးချွန်ဆုကို မြန်မာနိုင်ငံသတင်းစာဆရာအသင်းက ဦးဆောင်ချီးမြှင့်ပေးအပ်ခဲ့သည်။ ပထမဆုံးကျင်းပသည့် ဆုပေးပွဲကို ရန်ကုန်မြို့၊ သုဝဏ္ဏဘုမ္မိ Event Park တွင် ၂၀၁၉ ခုနှစ်၊ ဧပြီလ၊ (၅) ရက်နေ့တွင် ကျင်းပပြုလုပ်ခဲ့သည်။ အဆိုပါ ပထမအကြိမ် ဆုပေးပွဲကို Stellar Seven Entertainment Company အဓိက စီစဉ်ကျင်းပပေးခဲ့ခြင်းဖြစ်သည်။ ပထမအကြိမ် Star Awards ဆုပေးပွဲတွင် ရုပ်ရှင်ဇာတ်ကားများအတွက် ထူးချွန်ဆု (၁၅) ဆုနှင့် ရုပ်သံဇာတ်လမ်းတွဲများအတွက် ထူးချွန်ဆု (၅) ဆု၊ ပွဲတက်ဖက်ရှင်ဆု (၃) ဆုတို့ကို ချီးမြှင့်ပေးအပ်ခဲ့သည်။ Star Awards ဆုကို မြန်မာနိုင်ငံတွင် ပထမဆုံးအကြိမ် ပေးအပ်တော့မည်ဟု မြန်မာနိုင်ငံသတင်းစာဆရာအသင်းက ၂၀၁၉ ခုနှစ်၊ ဇန်နဝါရီလ၊ (၉) ရက်နေ့က သတင်းစာရှင်းလင်းပွဲပြုလုပ်ကာ ကြေညာပြီးနောက် ရုပ်ရှင်လောကသားများအကြား အငြင်းပွားမှုများ များစွာ ပေါ်ပေါက်ခဲ့သည်။ ရုပ်ရှင်အစည်းအရုံး ဥက္ကဋ္ဌ ဦးဇင်ဝိုင်း၏ သတင်းမီဒီယာများထံ ဖြေကြားချက်တစ်ရပ်တွင် အချို့သော ရုပ်ရှင်လောကသားများက မြန်မာနိုင်ငံရုပ်ရှင်အစည်းအရုံးက ပေးအပ်ချီးမြှင့်နေသော ရုပ်ရှင်ထူးချွန်ဆု (အကယ်ဒမီဆု) ၏ အခန်းကဏ္ဍ မှေးမှိန်မည်ကို စိုးရိမ်ပူပန်မှုများရှိကြကြောင်း ထုတ်ဖော်ပြောဆိုခဲ့သည်။ မူလက ပထမအကြိမ် Star Awards ဆုပေးပွဲကို ၂၀၁၉ ခုနှစ်၊ ဖေဖော်ဝါရီလတွင် ကျင်းပပြုလုပ်ရန် လျာထားခဲ့သော်လည်း မြန်မာနိုင်ငံရုပ်ရှင်အစည်းအရုံးက မြန်မာ့ရုပ်ရှင်ထူးချွန်ဆုပေးပွဲ (အကယ်ဒမီဆု) နောက်မှသာ ကျင်းပရန် မေတ္တာရပ်ခံသဖြင့် ဆုပေးပွဲကို ၂၀၁၉ ခုနှစ်၊ ဧပြီလ၊ (၅) ရက်နေ့တွင် ကျင်းပခဲ့ရသည်။ ဆုပေးပွဲသို့ ရုပ်ရှင်လောကသားအချို့သာ တက်ရောက်ခဲ့ကြပြီး ဆန်ကာတင်စာရင်းဝင်သူများ၊ ဆုရရှိသူ အတော်များများ တက်ရောက်ခြင်း မရှိခဲ့ကြပေ။ နာမည်ကြီး အနုပညာရှင်များထဲမှ ရန်အောင်၊ လူမင်း၊ လွင်မိုး၊ စိုးမြတ်သူဇာ၊ မို့မို့မြင့်အောင်၊ မေသန်းနု၊ ခွန်းဆင့်နေခြည်၊ ပိုင်ဖြိုးသု၊ ဇာဏ်ခီ၊ ခရစ္စတီးနားခီ အစရှိသူတို့သာ တက်ရောက်ခဲ့ကြသည်။ ဆုအမျိုးအစားများ ရုပ်ရှင်ထူးချွန်ဆုများ ရုပ်ရှင်ဇာတ်ကားများအတွက် ဆု အမျိုးအစား (၁၅) မျိုးမှာ အောက်ပါအတိုင်းဖြစ်သည်။ ရုပ်ရှင်ဂုဏ်ထူးဆောင်ဆု - Honorary Award ရုပ်ရှင်ဇာတ်ကားဆု - Best Picture Award ရုပ်ရှင်ဇာတ်လမ်းဆု - Best Story Award ရုပ်ရှင်ဒါရိုက်တာဆု - Best Director Award အမျိုးသားဇာတ်ဆောင်ဆု - Best Actor in Leading Role Award အမျိုးသမီးဇာတ်ဆောင်ဆု - Best Actress in Leading Role Award အမျိုးသားဇာတ်ပို့ဆု - Best - Actor in Supporting Role Award အမျိုးသမီးဇာတ်ပို့ဆု - Best Actress in Supporting Role Award ရုပ်ရှင်ဓာတ်ပုံဆု - Best Cinematography Award ရုပ်ရှင်ဇာတ်ဝင်တေးဆု - Best Theme Song Award ရုပ်ရှင်အထူးဆု (မိတ်ကပ်နှင့် အဝတ်အစားဆု) - Special Award (Costume & Makeup) ရုပ်ရှင်အထူးဆု (သရုပ်ဆောင်ဆု) - Special Award (Performance) ရုပ်ရှင်အထူးဆု (ဆက်တင်နှင့် ထူးပြုလုပ်ချက်ဆု) - Special Award (Setting & Special Effects) တက်သစ်စ အမျိုးသားသရုပ်ဆောင်ဆု - Rising Star (Male) Award တက်သစ်စ အမျိုးသမီး သရုပ်ဆောင်ဆု - Rising Star (Female) Award ရုပ်သံထူးချွန်ဆုများ ရုပ်သံဇာတ်လမ်းတွဲများအတွက် ပေးအပ်သည့် ဆု အမျိုးအစား (၅) မျိုးမှာ အောက်ပါအတိုင်း ဖြစ်သည်။ ရုပ်သံဇာတ်လမ်းတွဲဆု ရုပ်သံဇာတ်လမ်းတွဲ ဒါရိုက်တာဆု အမျိုးသားသရုပ်ဆောင်ဆု အမျိုးသမီးသရုပ်ဆောင်ဆု အထူးဆု ပွဲတက်ဖက်ရှင်ဆု အကောင်းဆုံး ပွဲတက်ဖက်ရှင်ဆု (အမျိုးသားအနုပညာရှင်) အကောင်းဆုံး ပွဲတက်ဖက်ရှင်ဆု (အမျိုးသမီးအနုပညာရှင်) အကောင်းဆုံး ပွဲတက်ဖက်ရှင်ဆု (ဧည့်သည်တော်) ဆုတံဆိပ် Star Awards Logo Star Awards Logo မှာ ကြယ်(၇)စင်းမှ ဖြာကျလာသော ရောင်စဉ်အလင်းတန်းဖြစ်ပြီး ထိုအလင်းတန်းမှာ Star Awards ဆုဖြင့် ဂုဏ်ပြုအပ်သောအနုပညာရှင်ကို ရှာဖွေပြသပေးမည့် ရောင်စဉ်အလင်းတန်းသဖွယ်ကိုယ်စားပြုသည်။ Star Awards Trophy Star Award Trophy မှာလည်း Logo ကိုအခြေခံကာပြုလုပ်ထားခြင်းဖြစ်ပြီး ဆုတံဆိပ်၏ အပေါ်ဘက်ထိပ်ဆုံးပိုင်းတွင် ထောင့်(၇)ထောင့်ပါဝင်သည့် ခုနှစ်ထောင့်ကြယ် ပုံသဏ္ဌာန်ဖောင်းကြွပါဝင်သည်။ ထို ခုနှစ်ထောင့်ကြယ်မှ ဖြာကျလာသောအလင်းတန်းရောင်စဉ်များဖြင့် မျက်နှာပြင် (၇)ခုဖြစ်ပေါ်လာရခြင်းဖြစ်သည်။ Trophy ၏ အောက်ခြေပိုင်းမှာလည်း ခုနှစ်ထောင့်ကြယ် ကိုသာအခြေ ပြုပြီးဖန်တီးပြုလုပ်ထားခြင်းဖြစ်သည်။ Trophy ကိုရရှိမှု၏အဓိပ္ဗာယ်မှာ ဂုဏ်ပြုအပ်သောအနုပညာရှင်အပေါ်သို့ ထာဝစဉ် ဖြာကာကျရောက်နေမည့် ရောင်စဉ်အလင်းတန်းအဓိပ္ပာယ်ဖြင့် မှတ်တမ်းတင် ပေးအပ်ခြင်းဖြစ်သည်။ နှစ်အလိုက် ဆုရရှိသူများစာရင်း ၂၀၁၈ ခုနှစ် (ပထမအကြိမ်) ဂယက်ရိုက်ခတ်မှုများ Star Awards ဆုရွေးချယ်ရေးအဖွဲ့က ၂၀၁၈ ခုနှစ်အတွက် ရုံတင်ဇာတ်ကား (၈၃) ကားထဲမှ ဆန်ကာတင် (၂၁) ကားကို ဆန္ဒမဲဖြင့် ရွေးချယ်စိစစ်ခဲ့ပြီး အဆိုပါ ဇာတ် ကားများထဲမှ ဆုများကို ‌ရွေးချယ်ပေးအပ်ခြင်းဖြစ်သည်။ သို့ရာတွင် ဆန်ကာတင်စာရင်းဝင်ခဲ့သော သမ္မတကြီးထံပေးစာ၊ ရန်သူ၊ ရွှေကြာ အစရှိသည့် အချို့ဇာတ်ကားများမှ Star Awards တွင် ပါဝင်လိုခြင်းမရှိကြောင်း ပြောကြားကာ နုတ်ထွက်မှုများ ဖြစ်ပေါ်ခဲ့သည်။ "မုန်းစွဲ" ဇာတ်ကားသည် မူလက နုတ်ထွက်မည်ဟု ကြေညာခဲ့သော်လည်း မကြာမီ နုတ်ထွက်မှုကို ပြန်လည်ရုပ်သိမ်းခဲ့သည်။ ပြင်ပလင့်များ ကိုးကား မြန်မာနိုင်ငံ ရုပ်ရှင်ဆုများ မြန်မာနိုင်ငံ၏ ရုပ်ရှင်လုပ်ငန်း